Gandia impulsa el 'Mes Gastronòmic de l?Albergínia Llistada' per posar en valor el producte local, la cuina creativa i el territori
16 juny 2025

## Gandia impulsa el 'Mes Gastronòmic de l?Albergínia Llistada' per posar en valor el producte local, la cuina creativa i el territori16 juny 2025Última actualització: 16 juny 2025

![](../gestion/img/3af306b6f0256705ca6a5b6222de4adae5b99f9aad27a32049c9c3fd5a3d06e6.jpg)  
  

Gandia torna a apostar pel territori, la gastronomia i la sostenibilitat amb una nova edició del \`Mes Gastronòmic de l’Albergínia Llistada’, una iniciativa consolidada en el calendari de la ciutat que tindrà lloc del 20 de juny al 20 de juliol. Durant aquestes setmanes, més de 30 restaurants locals oferiran creacions culinàries on la protagonista serà la albergínia llistada de Gandia, una varietat tradicional, autòctona i recuperada gràcies a la implicació del sector agrícola i gastronòmic de la ciutat.

  
**Balbina Sendra**, regidora de Cultura i Turisme; **Alícia Izquierdo**, regidora d’Agricultura i Medi Natural; **Amadeo Faus**, president de DestíSafor; i **Cento Borrull**, agricultor i impulsor del projecte de recuperació d’aquesta varietat hortícola des del Bancal de Cento, han presentat la iniciativa aquest matí en roda de premsa.

Sendra ha destacat que aquestes jornades són molt més que una proposta culinària: “_Apostem per un turisme sostenible i identitari, que parle de qui som, del nostre paisatge, dels nostres sabors. La gastronomia local és un pilar fonamental per a promocionar Gandia, i iniciatives com aquesta són exemple clar d’economia circular: de l’horta a la taula, del productor al comensal, sense perdre l’essència_”.

Sendra ha recordat també altres accions recents com Tasta Gandia o el concurs de la Fideuà, remarcant la importància de fer de la cuina local un reclam turístic i una eina per preservar la memòria cultural.

Per la seua banda, el president de DestíSafor ha celebrat la gran resposta del sector hostaler, amb més de 30 establiments adherits: “_A Gandia tenim grans restaurants i grans professionals. Enguany, el públic podrà gaudir de plats com tartar d’albergínia, croquetes, empanades, lasanyes, arrossos i albergínia a la flama, entre moltes altres propostes_”.

Faus ha fet una crida als restaurants que encara no participen a sumar-se a futures edicions per consolidar Gandia com a referent gastronòmic al territori valencià i impulsar una cuina que beu de la tradició i aposta per la innovació amb productes de proximitat.

Una de les principals novetats d’aquesta edició és el suport directe del Departament d’Agricultura i Medi Natural, que ha assumit enguany el cost íntegre de la plantació de l’albergínia llistada en el terme municipal de Gandia. Izquierdo ha destacat que, gràcies a aquesta iniciativa, s’han produït més de dues tones d’aquesta varietat, cultivades de forma local i ecològica: “_Aquestes jornades són una forma de fer ciutat des del territori. Connectem l’agricultura amb la restauració, el producte local amb el consumidor, i reforcem una forma de fer política basada en la col·laboració i en el respecte al camp_”, ha afirmat.

Izquierdo ha reivindicat també el valor essencial del sector primari, recordant que durant la pandèmia va ser reconegut com a pilar fonamental per garantir l’alimentació de la població, i que cal continuar dignificant-lo.

Finalment, Borrull ha posat en valor l’esforç de conservar una varietat històrica com l’albergínia llistada de Gandia, que havia estat quasi abandonada per motius comercials: “_És una planta que creix amb més dificultat, té punxes, però el sabor és incomparable. Estem parlant d’un producte 100% ecològic, cultivat sense pesticides i amb respecte absolut al ritme de la natura. És un producte que representa el nostre paisatge, la nostra llengua i la nostra manera de viure_”.

Cento ha recordat que les jornades se celebren en plena temporada natural de l’albergínia, que va del 20 de juny al 20 de juliol, i ha animat a la ciutadania a consultar el web de les jornades, triar un plat i gaudir del sabor del territori amb consciència i orgull.

[Twittear](https://twitter.com/share)